16.6.2023 г.
BG
Официален вестник на Европейския съюз
C 214/85 Сряда, 18 януари 2023 r.
14. подчертава, че незаконната, необоснована и непровокирана агресивна война срещу Украйна оказа огромно въздействие върху световната продоволствена сигурност, като се има предвид, че Украйна е петият по големина износител на зърно в света; 15. изразява дълбока загриженост относно безопасността на ядрените инсталации в Украйна, които са в постоянна опасност от военен обстрел; призовава ЕС, неговите държави членки и международната общност да създадат зони за безопасност около тези ядрени инсталации;
Подобряване на политиките, инструментите и дипломацията на ЕС за защита и напредък в областта на правата на човека и демокрацията по света Инструмент за съседство, сътрудничество за развитие и международно сътрудничество — Глобална Европа и тематична програма „Права на човека и демокрация“ 16. призовава ЕС да обмисли как да насърчава и най-добре да прилага основан на правата на човека подход във всички инструменти и стратегии на ЕС, за да укрепи външната политика на ЕС в областта на правата на човека и да се адаптира към променящата се геополитическа ситуация и да я определя; подчертава, че ИССРМС — Глобална Европа, включително тематичната му програма за правата на човека и демокрацията, е един от основните инструменти, с които разполага ЕС, за подобряване на състоянието на правата на човека по света и за подпомагане на изграждането на устойчиви, приобщаващи и демократични общества, като същевременно се противодейства на влиянието на авторитарните режими; набляга на обстоятелството, че активното участие на представителите на гражданското общество на местно равнище е от жизненоважно значение за защитата на правата на човека и демокрацията в техните страни, и отново отправя призив за пълноценното им включване във всички свързани с това външнополитически дейности на ЕС; във връзка с това приветства неоценимата помощ, която понастоящем се предоставя на организации на гражданското общество и на активистите по света в рамките на тематичната програма за правата на човека и демокрацията на ИССРМС — Глобална Европа и в рамките на Европейския фонд за демокрация; изтъква значението, което в ИССРМС — Глобална Европа се отдава на насърчаването на правата на човека и демокрацията съвместно със стратегически международни и местни партньори, наред с другото, чрез мисии на ЕС за наблюдение на избори; подчертава ролята на Парламента в процеса на програмиране на инструментите и призовава Комисията и ЕСВД да подобрят своевременното споделяне на цялата необходима информация, за да се даде възможност на Парламента да изпълнява ролята си, заложена в договорите, особено по време на геополитическите диалози на високо равнище с Комисията; призовава Комисията и ЕСВД да започнат диалог с Парламента, за да се гарантира подобрение в това отношение; 17. подчертава значението на дългосрочното планиране и продължаващата подкрепа за проектите и инициативите в рамките на ИССРМС — Глобална Европа, по-специално когато тя се отнася до региони, засегнати от конфликти, войни и природни бедствия; призовава Комисията и ЕСВД да включа подкрепата за демокрацията като хоризонтален приоритет във всички тематични и географски програми на ИССРМС — Глобална Европа; 18. отново призовава за по-голяма прозрачност по отношение на разпоредбите, свързани с правата на човека, във финансовите споразумения по ИССРМС — Глобална Европа, и за изясняване на механизма и критериите за прекратяване на действието на подобни споразумения в случай на нарушаване на правата на човека, демократичните принципи и принципите на правовата държава, както и при тежки случаи на корупция; призовава Комисията да се въздържа от използването на бюджетна подкрепа за правителства на трети държави като оперативен начин за сътрудничество с държавите, в които се наблюдават широкоразпространени нарушения на правата на човека и репресии срещу защитниците на правата на човека;
Специален представител на ЕС за правата на човека 19. напълно подкрепя работата на специалния представител на ЕС по правата на човека (СПЕС) за защитата и утвърждаването на правата на човека в света чрез взаимодействие с трети страни и в сътрудничество с партньори със сходно мислене, както и важната му роля за повишаване на ефективността на политиките на ЕС в областта на правата на човека чрез усилия за повишаване на тяхната съгласуваност; подчертава необходимостта от тясно сътрудничество между СПЕС по правата на човека и другите СПЕС по държави и региони, за да се постигне още по-голяма последователност, и призовава за повече видимост на ролята на СПЕС по правата на човека; подчертава, че е важно специалният представител на ЕС за правата на човека да продължи да си сътрудничи с международни организации, включително с ООН и нейните специални докладчици, назначени от Съвета на ООН по правата на човека, както и с представители или пратеници от други държави, отговарящи за правата на човека; призовава специалния представител на ЕС да се ангажира публично в по-голяма степен с отделни защитници на правата на човека и да си сътрудничи тясно с организации на гражданското общество и защитниците на правата на човека в ЕС и в отделните държави; подчертава значението на това специалните представители на ЕС по държави и регионално положение да се ангажират с националните органи по въпросите на правата на човека и по отделни случаи; насърчава специалния представител на ЕС за правата на човека да полага дипломатически усилия за засилване на подкрепата на ЕС за международното хуманитарно право и международното правосъдие;